Kata Tjuta

A Kata Tjuta (pitjantjatjarául: Kata Tjuṯa, jelentése: sok fej, angolul Olgas, magyarul am. Olgák) látványos, kupola alakú szigethegyek csoportja Ausztráliában, az Északi területen. A sziklaformáció 360 kilométerre délnyugatra fekszik Alice Springstől, a szomszédos Uluru (Ayers Rock) pedig 25 kilométerre keletre fekszik a hegycsoporthoz képest. A két helyszín közösen alkotja az Uluṟu-Kata Tjuṯa Nemzeti Parkot; a területet a helyi ausztrál őslakos népek, a pitjantjatjarák és a yankunytjatjarák szentként tisztelik. A Kata Tjutát 36 sziklakupola alkotja, amelyek összesen 21,68 km² területet fednek le. A formáció anyaga kavicskő, az üledékes kőzetek egy olyan formája, amelyben a gránit és bazalt kőzetdarabokat homokkő fogja össze. A legmagasabb szikla, a Mount Olga 546 méterrel magasodik a környező síkság fölé, a csúcs 1066 méterrel a tengerszint fölött található, így 198 méterrel magasabb, mint az Uluru. Név A sziklák nevét az itt élő őslakos pitjantjatjarák adták, a csúcsok alakjuk miatt kapták a „sok fejet” jelentő „Kata Tjuta” nevet. A hegycsoport európai nevét Olga württembergi királyné után kapta. A württembergi uralkodói pár nagy összegekkel támogatta Ferdinand von Mueller német felfedező ausztráliai expedícióit, így amikor Mueller tanítványa, Ernest Giles felfedezte a hegyet, 1872-ben a királyné tiszteletére nevezték el a felszínformát. 1993. december 15. óta mindkét név hivatalos. Geológia Az Uluru és a Kata Tjuta habár hasonló időszakban keletkezett, felépítésük különbözik. A hegyeket körülvevő síkság, az Amadeus-medence mintegy 850-800 millió éve jött létre, amelyet keletkezésekor sekély tenger töltött ki. A síkságból körülbelül 550 millió éve granulit hegyláncok emelkedtek ki az úgynevezett Petermann-hegységképződés során. Az erózió hatására a lemorzsolódott granulit összekeveredett a környező metamorf kőzetek anyagával, létrehozva a Mount Currie konglomerátumot. Ez a kavicskőzet elsősorban bazaltból, porfirból, gránitból, gneiszből és vulkanikus kőzetekből áll, a szemcsék közötti teret mikroklinból, kvarcból, ortoklászból és egyéb ásványokból felépülő homok és sár tölti ki. Ezzel szemben az Ayers Rock sokkal kisebb szemcséjű, réteges homokkő. A Mount Currie konglomerátumból álló Olgas a környezetéhez képest keménynek számított, így az erózió hatására az évmilliók alatt kipreparálódott és tanúhegyek csoportjává vált. Mítoszok Az itt élő animista ausztrál őslakosok számára Kata Tjuta az egyik legszentebb helyszínnek számított, úgy vélték, hogy a sziklaformáció az álomidőből származó túlvilági energia egyik földi központja. A hegyet kizárólag beavatott férfiak közelíthették meg, hogy szertartásokat végezzenek. Számos helyi legenda és mítosz kapcsolódik a sziklaformációhoz, ezek egyik központi alakja a nagy kígyókirály, Wanambi, aki a Mount Olga csúcsán él és csak a száraz évszakban jön le a síkságra. Képessége, hogy akár egy apró szellőt is hurrikánná képes erősíteni, ezzel büntetve meg a gonosztevőket. A őslakos kulturális újjászületés részeként az Uluru és a Kata Tjuta ismét fontos spirituális központtá váltak a 21. században. Elérhetősége Az Outback közepén található Olgas minden nagyobb lakott helytől távol esik. A látogatók többsége az Ayers Rock repülőtérre érkezik, innen 55 km autóútra fekszik a hegy. A nemzeti park látogatóitól belépési díjat is szednek. A Kata Tjuta közúton Alice Springstől 495 km távra van, amelyet a Stuart és a Lasseter országúton keresztül lehet elérni, nagyjából 4,5 óra vezetéssel. Az Olgas hegyeit két fontosabb túraútvonal járja be, a Szelek völgye (Valley of the Winds, 7,4 km) és a Walpa George ösvény (2,6 km). Galéria Jegyzetek